Мәләүез ҡалаһында башҡорт гимназияһын төҙөү тураһында ҡарар 1993 йылда ҡабул ителә. 1994 йылдың 15 октябрендә уҡыу йортоноң нигеҙенә тәүге таш һалына, ә 1996 йылдың 1 сентябрендә ул 6-сы лицей базаһында эшләй башлай. Был башҡорт гимназияһы тантаналы рәүештә 1997 йылдың 28 февралендә асыла. Тәүге директоры итеп Малабаева Тәнзилә Һибәтулла ҡыҙы була. Гимназия 2004 йылда «Рәсәй иң яҡшы мәктәптәре» бөтә Рәсәй конкурсының региональ этабында «Мәктәптәрҙең мәктәбе» номинацияһында икенсе урынды, ә киләһе йылда беренсе урында яулай. 2005 йылда Мәләүез районының иң яҡшы мәктәбе тип таныла. 2007 йылда гимназия эргәһендә 120 уҡыусы өсөн интернат асыла. Асыу тантанаһында Башҡортостандың шул ваҡытта президенты Рәхимов Мортаза Ғөбәйҙулла улы ҡатнаша. Интернатты төҙөү эштәренең дөйөм хаҡы — 36 миллион һум. 2008 йылда гимназияға Кинйә Арыҫланов исеме бирелә. 2014 йылда «Иң яҡшы белем биреү сайты — 2014» республика конкурсында «Мәктәп сайты» номинацияһында бүләккә лайыҡ була.